Windows Update
Windows Update (još poznat pod skraćenicom WU) jest servis koji pruža Microsoft i koristi se za ažuriranje dijelova sistema Windows. Također se upotrebljava izraz Microsoft Update koji pruža ažuriranja za ostale Microsoftove proizvode kao što su Microsoft Office, Windows Live Essentials i Microsoft Expression Studio. Klijent Windows Update nabavlja ažuriranja preko interneta, ali Microsoft pruža mogućnost instaliranja ažuriranja na računare koji nemaju internetsku vezu i postoje razne alternativne metode za instaliranje ažuriranja. Servis pruža različite vrste ažuriranja. Sigurnosna ažuriranja ili kritična ažuriranja štite sistem protiv ranjivosti od zlonamjernog softvera (engleski: malware i sigurnosnih rupa (engleski: exploit). Ostala ažuriranja popravljaju greške nevezane za sigurnost ili poboljšavaju funkcionalnost. Microsoft redovno objavljuje sigurnosna ažuriranja svakog drugog utorka u mjesecu (poznat kao Patch Tuesday) ali može obezbijediti ažuriranja vanredno da bi popravili sigurnosne rupe koje bi mogle utjecati na korisnike Windowsa. Administratori sistema mogu namjestiti Windows Update da instalira kritična ažuriranja automatski pod pretpostavkom da je računar povezan na internet bez da ih korisnik mora instalirati ručno, a u nekim slučajevima korisnik neće ni biti svjestan da je ažuriranje potrebno. Windows Vista i noviji operativni sistemi pružaju opcije u kontrolnoj tabli sistema u kojoj korisnici mogu namjestiti podešavanja ažuriranja ili ručno provjeriti ima li novih. Za ranije verzije sistema (npr. Windows XP), korisnici su mogli instalirati ažuriranja putem sajta Windows Updatea koristeći preglednik Internet Explorer.